Lundteigen: - Vi har ikke vært gode nok til å tenke nytt
- Vi må ta valgresultatet på alvor. Det er en tydelig tilbakemelding fra velgerne. At vi ikke har vært gode nok på å tenke nytt, er opplagt, sier Lundteigen til NTB. Han mener utbygging av fibernett til husstander over hele landet er et eksempel på en god Sp-sak som ikke er blitt løftet høyt nok. Men Lundteigen deler ikke Borchs ønsker om å trekke partiet mot høyre. - Hun henger fast i en gammeldags blokktenkning som Senterungdommen forlot da jeg var aktiv på 1970-tallet. Å ta et oppgjør med landbruks- og distriktsprofilen er også gal vei å gå. Et parti må ha både røtter og vinger, sier Lundteigen. Bakgrunn: Sandra Borch trekker segI likhet med andre sentrale partikilder setter han Sandra Borchs avskjed med rikspolitikken i sammenheng med skuffelsen over valgresultatet. - Jeg forstår hennes avgjørelse som et uttrykk for at hun er lei seg over et valgresultat som innebærer at Irene Lange Nordahl ikke får fortsette og at Ola Borten Moe ikke tok gjenvalg til Stortinget. Hun har vært nært knyttet politisk til begge to, sier Lundteigen. Sandra Borch sto på andreplass på Sp-lista fra Troms etter Irene Lange Nordahl, og de to har lenge hatt et nært personlig og politisk forhold. Senterpartiet står etter valget uten representasjon fra Troms. Sandra Borch har ikke besvart NTBs henvendelser, men beskriver sin skuffelse i en epost til sentralstyret og fylkeslederne i Senterungdommen. - Det var lettelse og ikke et behov for selvransakelse som preget Senterpartiet etter at vi fikk stadfestet valgresultatet. Flere sentrale personer i partiet har gjentatt budskapet om at det kunne gått verre den siste uken, og tallene viser akkurat det, skriver hun.Sandra Borchs avgjørelse om å si nei til gjenvalg som leder av Senterungdommen kom som en overraskelse på partiet. 25-åringen takket senest i juli ja til gjenvalg. - Det tenkes ikke nytt, og det legges lokk på at partiet stadig blir mindre. I noen anledninger undres jeg på om det har blitt viktigere å havne i posisjon enn å øke oppslutningen, skriver Borch. Hun har i flere sammenhenger tatt til orde for at Senterpartiet skal løsrive seg fra samarbeidet med SV og Ap og i stedet orientere seg mot sentrum og høyre. I løpet av de to årene hun har ledet Senterungdommen har ungdomspartiet brutt lydmuren i mediene og Sandra Borch har selv oppnådd å bli et kjent navn. Noe av forklaringen er feidene med partileder Liv Signe Navarsete.Navarsete beskriver det som et tap for Senterpartiet at Sandra Borch forsvinner fra rikspolitikken. - Hun har vært en sterk ressurs for Senterungdommen og Senterpartiet med sin uredde innstilling og sin ståpåvilje, sier Navarsete, som lover å ta kritikken med seg. - Jeg kan forsikre Senterungdommen om at sentralstyret skal gå grundig inn i den kritikken som nå blir rettet mot oss, sier hun. Valgforsker Tor Georg Jakobsen ved NTNU mener avgangen har mer med ungdommelig idealisme enn Senterpartiet å gjøre. - Ungdomspolitikere er kanskje litt for idealistiske, og det skal de jo også være. Men man må akseptere at det ikke er alt du kan få gjennomslag for og at du må forholde deg til din velgermasse, sier Jakobsen, som trekker paralleller til Inger Lise Hansen (32) som var 2. nestleder i Kristelig Folkeparti fra 2007 til 2011. - Hansen var heller ikke helt i tråd med moderpartiet. KrF og Sp er litt like fordi de har en solid grunnstamme av velgere som alltid vil stemme på dem.
Sp-veteran Per Olaf Lundteigen mener Sandra Borch har et poeng når hun etterlyser nytenkning i Senterpartiet.